Diari Oficial de la Generalitat Valenciana


Sumari del DOGV 5322, del 10-08-2006 (2006/7882)

Text resumit de resolucions per les quals s'acorda la inscripció al Registre de Fundacions de la Comunitat Valenciana.
----------------------------------------------------------------------------------------------------------------------

### Dades del document

Número de DOGV
:   5322

Data del DOGV
:   10-08-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/7882


Data del document
:   22-06-2006

Organisme emissor
:   Conselleria de Justícia, Interior i Administracions Públiques

Tipus de document
:   Resolució

Descriptors 

:   * registre de documents
    * fundació

Text resumit de resolucions per les quals s'acorda la inscripció al Registre de Fundacions de la Comunitat Valenciana. [2006/7882]  
Informació pública, amb el text resumit, de vuit resolucions del secretari autonòmic de Justícia, per les quals s'acorda la inscripció al Registre de Fundacions de la Comunitat Valenciana, de les entitats que se citen tot seguit:   
«Fundación Viviendas Primera Clase de la Comunidad Valenciana», «Fundación de la Comunidad Valenciana Juan Carlos Ferrero», «Fundación Club Deportivo Dominicos de la Comunidad Valenciana», «Fundació Trèvol de la Comunitat Valenciana», «Fundación para el Desarrollo de la Ciencia i la Tecnología del Colegio Oficial de Ingenieros Técnicos Industriales de Alicante de la Comunidad Valenciana», «Fundación de Ciencias Neurológicas de la Comunidad Valenciana», «Fundación de la Comunidad Valenciana para la Promoción e Integración de Personas Discapacitadas de la Valldigna» i «Fundación de la Comunidad Valenciana para la Integración i Rehabilitación Sociolaboral de las Personas con Discapacidad».   
En compliment del que disposa l'article 29.h) de la Llei 8/1998, de 9 de desembre, de la Generalitat Valenciana, de Fundacions de la Comunitat Valenciana, en què s'estableix com a funció específica del Protectorat «donar publicitat a l'existència i activitats de les fundacions», s'indica el següent:  
Primer. Per Resolució de data 5 de juny de 2006, del secretari autonòmic de Justícia, de la Conselleria de Justícia, Interior i Administracions Públiques, es va acordar inscriure al Registre de Fundacions de la Comunitat Valenciana l'entitat denominada Fundación Viviendas Primera Clase de la Comunidad Valenciana, amb el número de registre 154 (A) i classificar-la de caràcter educatiu. El seu domicili radicarà a Pedreguer, carretera nacional 332, quilòmetre 193.  
Els fins de la Fundació són:   
Formar jóvens desocupats, menors de 25 anys, en l'ofici de la fusta, artesania i ebenisteria, així com a muntadors i ensambladors de cases per a jardí i auxiliars, com a mobiliari públic, parcs..., etc.   
Oferir vies d'inserció professional a jóvens desocupats.   
Promoure una escola taller o casa d'ofici,s per a la formació professional ocupacional de jóvens desocupats, per tal que al seu acabament estiguen capacitats per a l'exercici adequat de l'ofici aprés en el treball de la fusta.   
La Fundació, ateses les circumstàncies de cada moment, tindrà plena llibertat per a projectar la seua actuació cap a qualsevol de les finalitats expressades en l'article anterior, segons els objectius concrets i que, al parer del seu Patronat, resulten prioritaris.   
Per a la consecució dels seus fins, la Fundació realitzarà les activitats següents:   
. Determinació de les obres o serveis a realitzar.   
. Desenvolupament del Pla de Formació, el qual estarà vinculat a l'obra o servei a realitzar.   
. Impartir classes teoricopràctiques de fusteria, ebenisteria i muntatge de cases de jardí.   
. Subscriure els contractes de treball per a la formació dels alumnes.   
. Totes aquelles activitats necessàries per a dur a terme els fins estatutaris de la Fundació.   
L'elecció dels beneficiaris serà efectuada pel Patronat amb criteris d'imparcialitat i no discriminació, entre les persones que reunisquen les circumstàncies següents:   
a) Que forme part del sector de població atés per la Fundació.   
b) Que demanen les activitats que la Fundació pot oferir.   
c) Que siguen creditors a les prestacions en raó als seus mèrits, capacitat, necessitat o conveniència.   
d) Que complisquen amb altres requisits que, complementàriament, puga acordar el Patronat, específics per a cada convocatòria.   
Ningú no podrà al.legar, ni individualment ni col.lectivament davant de la Fundació o el seu Patronat, cap dret al gaudi dels seus beneficis, abans que fossen concedits, ni imposar la seua atribució a persones determinades.   
El Patronat de la Fundació donarà informació suficient dels seus fins i activitats, perquè siguen coneguts pels seus eventuals beneficiaris i la resta d'interessats.  
Segon. Per Resolució de data, 5 de juny del 2006, del secretari autonòmic de Justícia, de la Conselleria de Justícia, Interior i Administracions Públiques, es va acordar inscriure al Registre de Fundacions de la Comunitat Valenciana l'entitat denominada Fundación de la Comunidad Valenciana Juan Carlos Ferrero, amb el número 155 (A) i classificar-la de caràcter d'assistència social i esportiva. El seu domicili radicarà a Villena, Casas de Menor, 44.  
La Fundació té com a objecte el satisfer interessos i necessitats de sectors necessitats socialment i incentivar la pràctica esportiva. Correspon al Patronat de la Fundació determinar el mode en què s'hauran de complir els fins enumerats en l'article. Les prestacions de la Fundació s'atorgaran de forma no lucrativa.   
El desenvolupament de l'objecte de la Fundació s'efectuarà a través d'alguna de les formes següents d'actuació:   
. Promoció d'esdeveniments esportius, beques.   
. Lliurament de fons a associacions o col.lectius de persones necessitades en general.   
Seran potencials beneficiaris de la Fundació els col.lectius associacions de persones necessitades i esportives.   
La Fundació atorgarà, amb criteris d'imparcialitat, objectivitat i no discriminació, els seus beneficis a les persones o entitats que reunint les condicions expressades anteriorment estime el Patronat que són legítims creditors d'aquests, d'acord amb les bases, normes o regles que establisca a aquest efecte.   
Ningú no podrà al.legar, davant de la Fundació, dret preferent a gaudir dels seus beneficis, ni imposar la seua atribució a persona o entitat determinada.  
Tercer. Per Resolució de data 6 de juny de 2006, del secretari autonòmic de Justícia, de la Conselleria de Justícia, Interior i Administracions Públiques, es va acordar inscriure al Registre de Fundacions de la Comunitat Valenciana, l'entitat denominada Fundación Club Deportivo Dominicos de la Comunidad Valenciana, amb el número 446 (V) i classificar-la de caràcter cultural i esportiva. El seu domicili radicarà a València, carrer Isabel la Catòlica, 25.  
La Fundació té com a objecte la promoció, el suport i el sosteniment de qualsevol tipus d'activitats lúdiques, culturals, socials, educatives i en especial les esportives, a través de l'educació i la formació.   
Per al compliment d'aquest fi, la Fundació podrà desenvolupar els mitjans lícits que estime pertinents. Amb aquesta finalitat, en la mesura de les seues possibilitats econòmiques i d'acord amb els programes concrets que en cada cas aprove el seu Patronat, la Fundació desenvoluparà, a títol enunciatiu i no limitador, les activitats següents:   
Objectius principals.   
a) El sosteniment econòmic dels clubs esportius. S'entén per «sosteniment econòmic» el pagament o subvenció dels costos propis dels equips, per a la seua participació en competicions, com ara: el pagament d'arbitratges, entrenadors, equipatges, despeses de federacions o entitats organitzatives, viatges, concentracions, pavellons, i de tot allò que coadjuve a aquest fi.   
b) La creació d'un fons per a la dotació de beques d'estudis i esportives per a jugadors que formen part dels equips d'aquells clubs als quals es done suport per al seu funcionament. La concessió de les beques, previstes en aquest punt, se subjectarà a les normes d'un reglament que haurà de ser aprovat pel Patronat.   
c) Promoure operacions d'esponsorització esportiva, social i cultural, amb entitats públiques o privades, destinades a la creació i increment del fons de beques esportives o dels estudis esmentats en l'apartat anterior.   
Altres objectius possibles.   
a) La creació d'un fons econòmic que permeta l'adquisició o, si fa al cas, la construcció d'un pavelló esportiu, propietat de la Fundación Club Deportivo Dominico, en què puguen entrenar i jugar els equips dels clubs a què es preste suport per part de la Fundació.   
b) L'organització, realització o subvenció d'activitats formatives, esportives, socials, recreatives i culturals per a entrenadors, monitors i, en general, qualsevol col.lectiu que, segons criteri del Patronat, puga ser d'interés general.   
c) Organitzar, promoure o subvencionar, si fa al cas, esdeveniments esportius que contribuïsquen a la promoció i desenvolupament de l'esport.   
d) Qualssevol altres anàlogues que coadjuven al compliment del fi fundacional.   
Tota activitat promoguda per la Fundació, en compliment dels seus fins, tindrà sempre en compte el respecte, promoció i divulgació dels valors cristians, en general, i de l'ideari dominicà en particular. El patró de la Fundació serà sant Vicent Ferrer, insigne figura històrica valenciana i dominicana.  
Si fa al cas, la Fundació atorgarà, amb criteris d'imparcialitat, objectivitat i no discriminació els seus beneficis, a les persones o entitats que, reunint les condicions necessàries, estime el Patronat que són legítims creditors d'aquests, d'acord amb les bases, normes o regles que a aquest efecte establisca.   
Ningú no podrà al.legar, davant de la Fundació, dret preferent a gaudir dels seus beneficis, al marge d'allò que s'ha estipulat en els presents Estatuts i els reglaments que els desenvolupen, ni imposar la seua atribució a persona o entitat determinada. En qualsevol cas, serà el Patronat qui determinarà, sempre, sota el criteri de beneficiar col.lectivitats genèriques de persones, en quina forma i de quina manera distribuirà els seus recursos.  
El Patronat tindrà plena llibertat per a determinar les activitats de la Fundació, tendents a la consecució d'aquells objectius concrets que, segons el parer d'aquell i dins del compliment dels seus fins, siguen els més adequats o convenients en cada moment.  
Quart. Per Resolució de data 7 de juny de 2006, del secretari autonòmic de Justícia, de la Conselleria de Justícia, Interior i Administracions Públiques, es va acordar inscriure al Registre de Fundacions de la Comunitat Valenciana, l'entitat denominada Fundació Trèvol de la Comunitat Valenciana, amb el número 447 (V) i classificar-la de caràcter d'assistència social. El seu domicili radicarà a Ontinyent, carrer Sant Francesc, núm. 8 .3 . 6a.  
La Fundació té com a objecte la promoció i realització de totes les activitats que contribuïsquen a la millora de les condicions de vida de les persones amb discapacitat física, psíquica i/o sensorial i procurar per la seua plena integració social i familiar, i el desenvolupament d'una vida normal, sempre atorgant preferència a les persones amb un major grau de discapacitat.   
Correspon al Patronat de la Fundació determinar el mode en què s'hauran de complir els fins esmentats en aquest article.   
El desenvolupament de l'objecte de la Fundació s'efectuarà a través de les actuacions següents:   
a) Facilitar informació, orientació i suport als pares que tinguen algun fill amb discapacitat física, psíquica i/o sensorial. I als fills, quan siguen jóvens o adults.   
b) Procurar que els diversos serveis i ajudes existents siguen utilitzats per totes les persones amb discapacitat física, psíquica i/o sensorial, sense discriminació, amb l'única limitació que ells i la seua família expressen el seu desig de treballar per a aconseguir els mateixos fins de la Fundació.   
c) Crear, si cal, aquells serveis que no hi ha en la Comunitat o que, sent insuficients, puguen ajudar a l'educació en tots els camps, a l'activitat laboral, a la vida autònoma, amb suport i al millor gaudi i aprofitament del temps lliure de les persones amb discapacitat física, psíquica i/o sensorial.   
d) Promoure la celebració de cursos, conferències jornades, edició o distribució de publicacions, o qualsevol altra activitat que facilite la informació i formació de persones amb discapacitat física, psíquica i/o sensorial, pares, tutors i professionals i àmbits socials que estiguen relacionats amb persones que tinguen discapacitat.   
e) Col.laborar i intercanviar experiències, informació i serveis amb altres persones o entitats que realitzen activitats anàlogues, fonamentalment aquelles que destaquen per la seua creativitat, solvència i bons resultats, en qualsevol part del món.   
f) Col.laborar, donar suport i seguir els projectes de Mancomunitat de Municipis de la Vall d'Albaida, que sota la demanda i orientació dels pares (membres del Patronat) en el seu dia es va oferir a gestionar, perquè puguen continuar sent fidels a l'esperit reflectit en els Estatuts, que són els mateixos que conjuntament van mamprendre en el seu moment.   
El Patronat tindrà plena llibertat per a determinar les activitats de la Fundació, tendents a la consecució d'aquells objectius concrets que, a judici d'aquell i dins del compliment dels seus fins, siguen els més adequats o convenients en cada moment.   
Seran potencials beneficiaris de la Fundació totes les persones jóvens i adultes amb discapacitat física, psíquica i/o sensorial L'elecció dels beneficiaris serà realitzada pel Patronat, amb criteris d'imparcialitat i no discriminació, entre les persones o entitats que reunisquen les condicions expressades anteriorment, sempre que s'estime que són legítims creditores dels esmentats beneficis, d'acord amb les bases, normes o regles que s'establisquen a aquest efecte.   
Ningú no podrà al.legar davant de la Fundació dret preferent a gaudir dels seus beneficis, ni imposar la seua atribució a persona o entitat determinada.  
Cinqué. Per Resolució de data 9 de juny de 2006, del secretari autonòmic de Justícia, de la Conselleria de Justícia, Interior i Administracions Públiques, es va acordar inscriure al Registre de Fundacions de la Comunitat Valenciana, l'entitat denominada Fundación para el Desarrollo de la Ciencia y la Tecnología del Colegio Oficial de Ingenieros Técnicos Industriales de Alicante de la Comunidad Valenciana, amb el número 156 (A) i classificar-la de caràcter cultural i d'investigació. El seu domicili radicarà a Alacant, avinguda de l'Estació, 5-entreplanta.  
La Fundació té com a objecte satisfer interessos generals en quant aquests siguen culturals, educatius, socials i assistencials, professionals, científics i tecnològics.   
Correspon al Patronat de la Fundació determinar el mode en què s'hauran de complir els fins enumerats en aquest article. Les prestacions de la Fundació s'atorgaran de forma no lucrativa. El desenvolupament de l'objecte de la Fundació s'efectuarà a través d'alguna de les formes d'actuació següents:   
1r) Fomentar i contribuir directament a la formació continuada de postgrau dels col.legiats i la resta de perits i enginyers tècnics industrials o, si fa al cas, en col.laboració amb la indústria, la Universitat, organismes oficials o privats o qualsevol altra entitat o persona que preste la seua col.laboració a favor de la formació postgrau dels perits i enginyers tècnics industrials.   
2n) Concedir ajudes per a l'estudi i la investigació, i per a realitzar cursos, conferències, seminaris, simposis i qualsevol altra activitat acadèmica o intel.lectual que vaja encaminada a formar, millorar o actualitzar els coneixements professionals, tècnics i científics dels perits i enginyers tècnics industrials col.legiats, així com dels estudiants de l'esmentada carrera universitària.   
3r) Fomentar i contribuir amb ajudes, si fa al cas, als perits i enginyers tècnics industrials col.legiats per a l'edició de llibres i revistes de caràcter tècnic, econòmic, social, laboral, cultural o de divulgació de la professió, i promoure, així mateix, tot tipus d'exposicions, exhibicions monogràfiques i mostres, viatges individuals o de grup, relacionats amb la cultura, la ciència i la tecnologia.   
4t) Fomentar les relacions i intercanvis entre els perits i enginyers tècnics industrials d'Alacant i l'empresariat, l'empresa, els professionals, les institucions universitàries i acadèmiques, les administracions públiques, les associacions de professionals, els col.legis professionals d'altres províncies o demarcacions o d'altres professions o especialitats, la investigació, el desenvolupament i l'assessorament interactiu entre aquests estaments.   
5é) Promoure i dur a terme estudis, projectes, avantprojectes i tot tipus d'actuacions encaminades a fomentar l'exercici d'activitats industrials, d'infraestructures de l'enginyeria, així com les corresponents a mecàniques, químiques, elèctriques, electròniques, tèxtils i qualsevol altra branca industrial, quant a l'estudi de comprovació de projectes i direccions d'obra per a empreses en general i qualssevol altres connexes, que estiguen al servei del progrés econòmic i social de la societat.   
6é) Promoure la investigació i desenvolupament de tots aquells camps relacionats amb les ciències i les tecnologies, que puguen donar origen a noves fonts de riquesa i desenvolupament econòmic.   
7é) Realitzar tot tipus d'activitats i estudis conduents a l'establiment de nous processos industrials i a la millora dels existents.   
8é) Realitzar tot tipus d'informes, assajos, estudis i treballs, encaminats a la millor obtenció i utilització dels recursos energètics.   
9é) Realitzar tot tipus d'informes, assajos, estudis i treballs, encaminats a la protecció, conservació i millora del medi ambient.   
10é) Fomentar el desenvolupament de la investigació bàsica en tots els camps de la ciència i la tecnologia, la seua aplicació a l'activitat industrial, la innovació tecnològica i l'adequada gestió de la producció industrial.   
11é) Realitzar i organitzar tot tipus d'estudis i anàlisi sobre les possibilitats de treball i ocupació dels perits i enginyers tècnics industrials, i facilitar a aquests totes aquelles oportunitats que dels estudis i anàlisi es deduïsquen.   
12é) Realitzar anàlisi i estudis sobre l'activitat empresarial en els seus aspectes econòmics, tècnic i industrial, per tal de facilitar dites dades a tots els col.legiats que les requerisquen per al desenvolupament de la seua activitat.   
13é) Fomentar, contribuir directament i, si fa al cas, col.laborar amb la indústria, la Universitat, organismes oficials o privats i qualsevol altra entitat o persona interessada en l'estudi, aplicació i desenvolupament de noves tecnologies.   
14é). Concedir ajudes assistencials als col.legiats, com ara assegurances de vida, donatius i altres.   
Seran potencials beneficiaris de la Fundació les persones físiques i jurídiques que el Patronat decidisca, per al compliment dels seus fins fundacionals.   
Podran ser beneficiaris de la Fundació les persones en què concórreguen les circumstàncies següents:   
a) Estar col.legiat al Col.legi Oficial d'Enginyers Tècnics Industrials d'Alacant o d'algun Col.legi de Perits i Enginyers Tècnics d'Espanya, així com el cònjuge i ascendents o descendents en primer grau per consanguinitat dels anteriors.   
b) Complir els requisits que, complementàriament, puga acordar el Patronat   
La Fundació atorgarà amb criteris d'imparcialitat, objectivitat i no discriminació els seus beneficis a les persones o entitats que, reunint les condicions expressades anteriorment, estime el Patronat que són legítims creditors dels mateixos, d'acord amb les bases, normes o regles que establisca a aquest efecte.   
Ningú no podrà al.legar, davant de la Fundació, dret preferent a gaudir dels seus beneficis, ni imposar la seua atribució a persona o entitat determinada.  
SISÉ. Per Resolució de data 14 de juny de 2006, del secretari autonòmic de Justícia, de la Conselleria de Justícia, Interior i Administracions Públiques, es va acordar inscriure al Registre de Fundacions de la Comunitat Valenciana, l'entitat denominada Fundación de Ciencias Neurológicas de la Comunidad Valenciana, amb el número 448 (V) i classificar-la de caràcter d'investigació. El seu domicili radicarà a València, carrer Els Centelles, 9 . 11.  
Constitueix l'objecte de la Fundació la promoció de l'estudi, investigació i desenvolupament de la neurologia, així com la divulgació dels coneixements d'aquesta especialitat i els seus investigadors, a través de publicacions, cursos de formació continuada, conferències i altres activitats semblants, així com l'atorgament de beques a neuròlegs i altres professionals de la medicina, i estarà oberta a la col.laboració amb totes les societats neurològiques i societats, associacions o fundacions de disciplines afins, nacionals o estrangeres.   
Amb caràcter descriptiu i en cap cas restrictiu, les activitats de la Fundació que es relacionen amb el seu objecte són:   
1. Investigació i formació en matèries de salut pública, assistència sanitària i sociosanitària.   
2. Organització, realització i celebració d'actes i manifestacions científiques o culturals, que servisquen per al millor coneixement de les malalties neurològiques entre la ciutadania.   
3. Realització d'activitats de col.laboració entre tots els sectors de la societat, que influeixen en les malalties neurològiques, com ara neuròlegs, altres metges, infermers, fisioterapeutes i la resta de professionals de la salut i associacions de malalts.   
4. Afavorir la investigació aplicada en les neurociències.   
5. Col.laboració amb les administracions públiques, centres de salut, hospitals, col.legis de metges o altres fundacions, en activitats que siguen beneficioses per al desenvolupament de la neurologia.   
6. Edició de revistes, llibres i altres publicacions, escrites o electròniques, que tracten d'informar la societat sobre el que representen les malalties neurològiques i la seua prevenció.   
7. Realització d'estudis epidemiològics, que permeten un major coneixement de les malalties neurològiques, i que porten a la seua prevenció.   
8. Organització d'activitats i cursos per a formació de tots els professionals que participen en l'atenció dels pacients amb malalties neurològiques. Així mateix, promoció d'altres activitats formatives o docents, reunions científiques, simposis, seminaris, debats, congressos i qualssevol altres manifestacions científiques i mèdiques, relacionades amb la neurologia.   
9. Informació a les autoritats o persones representatives de la societat del que representen les malalties neurològiques.   
10. Col.laboració amb institucions o associacions de l'estranger, amb les mateixes finalitats.   
11. Generació d'instruments financers que puguen generar recursos, els beneficis dels quals es dedicaran de forma exclusiva al finançament de la Fundació.   
12. Publicació de revistes i documents relatius a la investigació neurològica.   
13. Impuls de la concessió de premis, beques i ajudes a la docència i investigació científiques, en el camp de les malalties neurològiques o àmbits relacionats, directament o indirectament, amb la neurologia.   
14. Realització d'activitats encaminades a la captació dels recursos necessaris per al funcionament de la Fundació, incloses les col.lectes, la captació de donacions, la comercialització de productes, els actius financers o qualsevol altre.   
15. Qualsevol altra activitat que contribuïsca a les finalitats de la Fundació.  
Seté. Per Resolució de data 16 de juny de 2006, del secretari autonòmic de Justícia, de la Conselleria de Justícia, Interior i Administracions Públiques, es va acordar inscriure al Registre de Fundacions de la Comunitat Valenciana l'entitat denominada Fundación de la Comunidad Valenciana para la Integración y Rehabilitación Socio-laboral de las Personas con Discapacidad, amb el número 157 (A) i classificar-la de caràcter assistencial (Codi 11, .Assistència a malalts i discapacitats: físics, psíquics i sensorials.). El seu domicili radicarà a Elda, carrer Pare Manjón, núm. 11 . 4a.  
La Fundació té com a objecte la integració social i laboral de les persones amb discapacitat.   
L'atenció, l'assistència i la protecció de dites persones.  
La promoció de serveis assistencials, educatius, laborals, residencials i socials, necessaris i adequats per a aquest tipus de persones.  
La tutela jurídica de les persones amb discapacitat.  
L'orientació i formació dels pares, familiars, i la resta de persones a l'atenció dels quals es troben aquelles amb discapacitat.  
Donar a conéixer a la comunitat els problemes humans i socials de les persones amb discapacitat i de les seues famílies.  
La reivindicació, en nom de les persones afectades de discapacitat, dels seus drets davant de totes les instàncies publiques i privades.  
La creació, foment, i gestió de centres i instal.lacions necessaris per al compliment i desenvolupament dels fins fundacionals.  
La promoció i coordinació del voluntariat per al desenvolupament de la seua acció en l'àmbit de les persones amb discapacitat, d'acord amb la Llei 4/2001, de 19 de juny del 2001, del Voluntariat de la Comunitat Valenciana.  
La realització d'activitats d'ajuda mútua i autoajuda a persones amb discapacitat.  
Celebració de congressos, cursos, seminaris, simposis, taules redones i qualsevol altra activitat, bé organitzades per la Fundació, bé en col.laboració amb altres entitats, sobre temes relacionats amb el fi fundacional.  
En general, la promoció de totes aquelles activitats o programes que estiguen relacionades amb els fins fundacionals assenyalats i que vulguen aconseguir l'atenció al discapacitat i la seua plena integració en la societat.  
Per al compliment dels fins fundacionals, la Fundació desenvoluparà, entre altres, les activitats següents:   
Creació de serveis d'informació, estudi, planificació, assistència tècnica, gestió, tutela, captació de recursos, etc. i qualsevol altre servei relacionat amb persones amb discapacitat.  
Utilització dels mitjans de difusió apropiats per a divulgar la situació social i familiar d'aquest col.lectius, i les seues necessitats.  
Incorporació a federacions i altres organismes públics i privats de caràcter local, provincial, autonòmic, estatal i internacional, que perseguisquen aquests o semblants objectius.  
Col.laboració personal de voluntaris per a la realització d'aquelles activitats que crega necessàries la Fundació.  
La creació i gestió de centres d'atenció a les persones amb discapacitat, com ara centres de rehabilitació, centres ocupacionals, residències, pisos tutelats, centres especials d'ocupació, etc.  
La sol.licitud i/o concessió d'ajudes, de qualsevol tipus, per a l'estudi i la investigació de temes relacionats amb el desenvolupament sociolaboral de persones amb discapacitat.  
Celebració de congressos, cursos, seminaris, simposis, taules redones i qualsevol altra actuació, sobre temes relacionats amb els fins fundacionals.  
Qualsevol altra activitat per a la consecució dels fins fundacionals.  
Seran beneficiàries de la Fundació les persones físiques, amb discapacitat, residents a la Comunitat Valenciana.  
La Fundació designarà, com a beneficiàries, les persones amb discapacitat que designe la Comissió Executiva, amb criteris d'imparcialitat, no discriminació i objectivitat, d'acord amb les bases, normes o regles que s'establisquen a aquest efecte.  
Per a la selecció dels beneficiaris dels serveis i de la labor assistencial de la Fundació, s'avaluarà especialment el manteniment dels vincles afectius amb l'entorn familiar, i la proximitat del domicili de les persones amb discapacitat intel.lectual als centres de la Fundació.  
Vuité. Per Resolució de data 22 de maig de 2006, del secretari autonòmic de Justícia, de la Conselleria de Justícia, Interior i Administracions Públiques, es va acordar inscriure al Registre de Fundacions de la Comunitat Valenciana l'entitat denominada Fundación de la Comunidad Valenciana para la Promoción e Integración de Personas Discapacitadas de la Valldigna, amb el número 445 (V) i classificar-la de caràcter assistencial. El seu domicili radicarà a Tavernes de la Valldigna, carrer Gabriel Hernández, núm. 53 . 2a planta.  
La Fundació té com a objecte l'atenció, promoció, i integració de les persones amb discapacitat intel.lectual, per tal de procurar una resposta adequada i coordinada a les necessitats d'aquestes persones per a millorar les seues condicions de vida i aconseguir-ne la integració sociolaboral.  
El desenvolupament de l'objecte de la Fundació s'efectuarà a través d'alguna de les formes següent d'actuació:   
- Activitats i accions d'investigació, estudi i divulgació en relació amb el seu objecte.  
- Elaborar i, si fa al cas, executar projectes i programes per a l'assistència i inclusió social i laboral de les persones amb discapacitat intel.lectual, fins i tot, mitjançant la creació, o participació en la creació de centres d'atenció diürna, previstos en l'article 37 de la Llei 11/2003, de 10 d'abril, de la Generalitat Valenciana, sobre l'Estatut de les Persones amb Discapacitat.  
- Promoure i, si fa al cas, celebrar qualsevol classe de convenis i concerts l'objecte directe i immediat dels quals es dirigisca a la consecució dels objectius assenyalats, amb qualsevol classe de persones, físiques o jurídiques, públiques o privades.  
- Qualssevol altres activitats, fins i tot les mercantils i econòmiques, que en relació amb l'objecte de la Fundació acorde el Patronat, sense que en cap cas la realització d'activitats mercantils o l'explotació d'activitats econòmiques puga constituir la seua activitat principal.  
Podran ser beneficiàries de la Fundació les persones que tinguen reconeguda, d'acord amb dret, una minusvalidesa o discapacitat intel.lectual en grau igual o superior al 33 per 100.  
També podran ser beneficiàries de la Fundació les entitats sense ànim de lucre, l'objecte social de les quals siga coincident amb els fins fundacionals.  
La designació concreta dels beneficiaris de la Fundació correspon al Patronat, que decidirà, d'acord amb criteris d'imparcialitat, objectivitat i no discriminació, i amb aquesta finalitat podrà aprovar unes bases o normes generals de selecció.  
En cap cas no podran exigir-se prestacions concretes a la Fundació.  
València, 22 de juny de 2006.. El secretari autonòmic de Justícia: Fernando de Rosa Torner.